O‘zbekiston fuqarosi Rossiyada YTH sodir etib, 2 kishining o‘limiga sabab bo‘lgani uchun sudlanadi

O‘zbekiston fuqarosi 23 yoshli Ikromjon Abdiqulov Rossiyaning Sankt-Peterburg shahrida yo‘l-transport hodisasi sodir etdi, deb xabar berdi “Fontanka.ru”.

Ikromjon haydovchilik guvohnomasi yo‘qligiga qaramay “Yandex.Taxi” belgisi yopishtirilgan mashinani noqonuniy tarzda boshqargan. U trassada chegaralangan tezlikni ikki baravarga oshirgan. Hodisa oqibatida taksining ikki yo‘lovchisi halok bo‘lgan. Yana bir 19 yoshli qiz yuzidan jarohat olgan.
“Haydovchi mashina boshqaruvini boshqa shaxsga topshirgan. Bu xizmat qoidalarining qo‘pol ravishda buzilishidir. Barcha holatlarga aniqlik kiritilguniga qadar, bizning buyurtmalardan butun taksoparkni o‘chirdik, unda tekshiruv ishlari olib boriladi. Zarar yetkazilgan taksi yo‘lovchilari va ularning qarindoshlari, bizning sug‘urta dasturimiz tomonidan taqdim etilgan to‘lovlarni olishadi. Hozirgi paytda bizning qo‘llab-quvvatlash markazi oilalar va sug‘urta kompaniyasi bilan bog‘lanishmoqda”, — deyiladi “Yandex.Taxi” matbuot xizmatining “Daryo”ga bergan rasmiy izohida.
Ikromjon Abdiqulovga nisbatan yo‘l harakati qoidalarini buzganlik yuzasidan jinoyat ishi Sankt-Peterburgning Leninskiy tuman sudida ro‘yxatga olingan.